અમુક સમયે અમુક જગ્યાએ જન્મ લેવાથી સારો એવો લાભ મળશે તેની કદાચ જન્મનાર બાળકને ખબર નથી, પણ આવું થયું છે ખરું..મહારાષ્ટ્રમાં આવો કિસ્સો બન્યો છે. બાળકે જન્મ લેવા માટે તારીખ પણ જોરદાર પસંદ કરી અને સ્થળ પણ. પૂણેના ઓલા કેબ ડ્રાઇવરને બીજી ઓક્ટોબર ગાંધીજયંતિએ એક મહિલાને હોસ્પિટલ પહોંચાડવાની વરધી મળી. ડ્રાઇવર યશવંત ગલાંદે સવારે આઠ વાગે ઇશ્વરીદેવી નામની મહિલાને પિક અપ કરવા પહોંચી ગયાં. મહિલા ઇશ્વરીદેવી ભરેપેટે હતી અને તેને લેબર પેઇન શરુ થતાં કમલા નહેરુ હોસ્પિટલ લઇ જવાની હતી. ઇશ્વરીદેવી ગાડીમાં બેસીને હોસ્પિટલ સુધીનો રસ્તો કાપે તેટલો સમય રાહ જોવી તેમના બાળકને કંઇ જામ્યું નહીં. જાણે ઝડપના જમાનામાં જનમથી જ તાલ મિલાવવા માટે ઇશ્વરીદેવીનું બાળક તત્પર થઇ ગયું હતું. ઇશ્વરીદેવીને લેબર પેઇનની અવધિ આવી રહી અને બાળકે ચાલતી ઓલા કેબમાં જ જન્મ લઇ દુનિયાને દોડતી જોઇ લીધી.